Beurtkrag geld van MaandagmiddagFase 2-beurtkrag word Maandag om 16:00 in werking gestel. (Foto: Yaoqi Lai) Nadat Eskom die afgelope paar dae herhaaldelik gewaarsku het teen die moontlikheid van beurtkrag, het die kragvoorsiener Maandag aangekondig dat fase 2-beurtkrag in werking gestel word. Die beurtkrag sal minstens van 16:00 vanmiddag tot Dinsdagoggend om 05:00 duur. “Die beurtkrag word veroorsaak deur ŉ groter vraag omdat ŉ kouefront veel vroeër as verwag aangekom het, asook weens verskeie opwekkingseenhede wat onklaar geraak het. “Die opwekkingsbeperkings sal deur die wintertydperk met sy hoë aanvraag duur en gaan die waarskynlikheid van beurtkrag verhoog.” In hierdie stadium is 14 560 MW weens meganiese probleme nie beskikbaar nie, terwyl nog 2 300 MW weens beplande instandhoudingwerk uit die netwerk gehaal is. “Sommige opwekkingseenhede sal na verwagting vanaand weer in diens gestel word, wat die las behoort te help verlig. Dit is egter nie voldoende om die hoë waarskynlikheid van beurtkrag vir die week uit die weg te ruim nie,” lui Eskom se verklaring. Eskom het ŉ beroep op verbruikers gedoen om krag spaarsaam te gebruik en het onderneem om verdere inligting bekend te maak indien daar enige veranderinge aan die stelsel is.